LIETUVOS RESPUBLIKOS APLINKOS MINISTRAS

ĮSAKYMAS

DĖL LIETUVOS RESPUBLIKOS APLINKOS MINISTRO 2022 M. SAUSIO 24 D. ĮSAKYMO NR. D1-15 „DĖL REGLAMENTUOJAMŲ STATYBOS PRODUKTŲ SĄRAŠO PATVIRTINIMO“ PAKEITIMO

2022 m. gegužės 18 d. Nr. D1-135

Vilnius

P a k e i č i u Lietuvos Respublikos aplinkos ministro 2022 m. sausio 24 d. įsakymą Nr. D1-15 „Dėl Reglamentuojamų statybos produktų sąrašo patvirtinimo“:

1. Pakeičiu 2.2 papunktį ir jį išdėstau taip:

„2.2. Lietuvos Respublikos rinkai tiekiami statybos produktai, nurodyti šiuo įsakymu patvirtintame Reglamentuojamų statybos produktų sąraše ir neturintys darniųjų techninių specifikacijų, turi turėti gamintojo išduotą eksploatacinių savybių deklaraciją (lietuvių kalba), parengtą vadovaujantis statybos techninio reglamento STR 1.01.04:2015 „Statybos produktų, neturinčių darniųjų techninių specifikacijų, eksploatacinių savybių pastovumo vertinimas, tikrinimas ir deklaravimas. Bandymų laboratorijų ir sertifikavimo įstaigų paskyrimas. Nacionaliniai techniniai įvertinimai ir techninio vertinimo įstaigų paskyrimas ir paskelbimas“, patvirtinto Lietuvos Respublikos aplinkos ministro 2015 m. gruodžio 10 d. įsakymu Nr. D1-901 „Dėl Statybos techninio reglamento STR 1.01.04:2015 „Statybos produktų, neturinčių darniųjų techninių specifikacijų, eksploatacinių savybių pastovumo vertinimas, tikrinimas ir deklaravimas. Bandymų laboratorijų ir sertifikavimo įstaigų paskyrimas. Nacionaliniai techniniai įvertinimai ir techninio vertinimo įstaigų paskyrimas ir paskelbimas“ patvirtinimo“ (toliau – STR 1.01.04:2015), reikalavimais, išskyrus atvejus, kai aplinkos ministro įsakymuose, reglamentuojančiuose šią sritį, nenustatyta kitaip;“.

2. Pakeičiu 2.4 papunktį ir jį išdėstau taip:

„2.4. statybos produktų, nurodytų šiuo įsakymu patvirtintame Reglamentuojamų statybos produktų sąraše ir neturinčių darniųjų techninių specifikacijų, eksploatacinių savybių pastovumo vertinimas ir tikrinimas turi būti atliekamas pagal šiuo įsakymu patvirtintame Reglamentuojamų statybos produktų sąraše nurodytas eksploatacinių savybių pastovumo vertinimo ir tikrinimo sistemas ir technines specifikacijas, vadovaujantis STR 1.01.04:2015 nustatyta tvarka, išskyrus atvejus, kai aplinkos ministro įsakymuose, reglamentuojančiuose šią sritį, nenustatyta kitaip;“.

3. Pakeičiu 2.6 papunktį ir jį išdėstau taip:

„2.6. statybos produktų eksploatacinių savybių pastovumo sertifikatus, gamybos kontrolės atitikties sertifikatus ir bandymų protokolus pagal kitas šiuo įsakymu patvirtintame Reglamentuojamų statybos produktų sąraše nurodytas technines specifikacijas ir STR 1.01.04:2015 nustatyta tvarka išduoda paskirtosios įstaigos, atlikusios trečiosios šalies užduotis vertinant ir tikrinant statybos produktų eksploatacinių savybių pastovumą, išskyrus atvejus, kai aplinkos ministro įsakymuose, reglamentuojančiuose šią sritį, nenustatyta kitaip;“.

Aplinkos ministras	Simonas Gentvilas